b'\n_START_ARTICLE_\nPlav\xc4\x8dek\n_START_SECTION_\nTelesne zna\xc4\x8dilnosti\n_START_PARAGRAPH_\nPlav\xc4\x8dek je velikosti 11\xe2\x80\x9312\xc2\xa0cm z razponom peruti od 17\xe2\x80\x9320\xc2\xa0cm, v povpre\xc4\x8dju pa tehta od 9-12,5 g. Ima modro obarvan rep, svetlo modro kapo in peruti z razlo\xc4\x8dno belo progo. Zgornja stran je zeleno modre barve, medtem ko je spodnja rumene barve. \xc4\x8cez o\xc4\x8di se mu vle\xc4\x8de \xc4\x8drna o\xc4\x8desna proga. Lica so bele barve, kljun pa je kratek. Samci so navadno \xc5\xbeivahneje obarvani kot samice.\n_START_SECTION_\nGnezdenje\n_START_PARAGRAPH_\nPlav\xc4\x8dek gnezdi v drevesnih duplih ter zidnih luknjah in na vrtu v valilnicah, v\xc4\x8dasih v gnezdih vran, ujed in lastovk. Gnezdo je narejeno iz bilk, mahu in perja ter oblo\xc5\xbeeno z dlako in perjem. Samica znese 10-13 belih in rde\xc4\x8de pikastih jajc. Samica vali dvakrat od 12-15 dni, v \xc4\x8dasu od meseca aprila do maja. Mladi\xc4\x8di so gnezdomci in puhasti, vzletijo pa po 16-22 dneh.\n_START_SECTION_\n\xc5\xbdivljenjski prostor in navade\n_START_PARAGRAPH_\nHabitat plav\xc4\x8dka se razteza po vsej Evropi (izjema je le sever Skandinavije) in Prednji Aziji. V \xc4\x8dasu gnezdenja prebiva v svetlih listnatih in me\xc5\xa1anih gozdovih, sadovnjakih ter v parkih, zunaj gnezditvenega \xc4\x8dasa pa prav tako v parkih in gozdovih, ter vrtovih, gozdnih robovih in trsti\xc5\xa1\xc4\x8dih; iglastih gozdov se izogiba. Pozimi se \xc5\xa1e najraje zadr\xc5\xbeuje v trsti\xc4\x8dju, kjer se hrani z razli\xc4\x8dnimi \xc5\xbeu\xc5\xbeelkami in njihovimi li\xc4\x8dinkami, ki jih pobira iz votlih trstov._NEWLINE_Populacijo plav\xc4\x8dkov v Evropi ocenjujejo na 16 do 21 milijonov gnezditvenih parov (75\xc2\xa0% svetovne populacije). Pri\xc4\x8dakovana \xc5\xbeivljenjska doba je 1,5 let, posamezni osebki pa lahko dose\xc5\xbeejo starost tudi do 21 let._NEWLINE_V Sloveniji je enakomerno raz\xc5\xa1irjen z izjemo severozahodnegaga dela, uvr\xc5\xa1\xc4\x8damo ga pa med pogoste celoletne vrste. Velja za ni\xc5\xbeinsko vrsto, vendar ga lahko najdemo v sredogorju in izjemoma tudi vi\xc5\xa1je._NEWLINE_Znan je po hitrih gibih in naglem, fr\xc4\x8de\xc4\x8dem letu, v katerem lahko dose\xc5\xbee hitrost do 29\xc2\xa0km/h._NEWLINE_Plav\xc4\x8dkovo petje spominja na tril\xc4\x8dek ci-ci-cicirrrr, klic je visoki in hitri ci ali rezki ci-si-sit, v primeru preplaha pa se ogla\xc5\xa1a z godrnjavim \xc4\x8durr. Podobno kot plav\xc4\x8dki pojejo \xc5\xa1e dolgoprsti plezal\xc4\x8dek, meni\xc5\xa1\xc4\x8dek in velika sinica. Aktiven je samo podnevi.\n_START_SECTION_\nPrehrana\n_START_PARAGRAPH_\nPrehranjuje se s sadjem, ma\xc5\xa1\xc4\x8dobo, mesom in kuhinjskimi ostanki, v krmilnicah pa s semeni in orehovimi ali neslanimi ara\xc5\xa1idi, predvsem na vise\xc4\x8dih krmilnicah. Radi imajo tudi loj in prepolovljene kokosove orehe.'